Source: https://www.hontmedik.eu/products/ak-u-zamestnavatela-neposobia-zastupcovia-zamestnancov-/
Timestamp: 2019-02-20 09:20:29+00:00
Document Index: 10113680

Matched Legal Cases: ['§ 39', '§ 47', '§ 74', '§ 39', '§ 47', '§ 29', '§ 73', '§ 142', '§ 29', '§ 73', '§ 142']

Ak u zamestnávateľa nepôsobia zástupcovia zamestnancov. :: Hont Medik s.r.o.
Úvodná stránka | Ak u zamestnávateľa nepôsobia zástupcovia zamestnancov.
Ak u zamestnávateľa nepôsobia zástupcovia zamestnancov.
AKO POSTUPOVAŤ, AK U ZAMESTNÁVATEĽA NEPÔSOBÍ ZÁSTUPCA ZAMESTNANCOV
Žiadateľ: fyzická osoba, štátny občan Slovenskej republiky,MUDr. Vladimír Hacek
Žiadam o sprístupnenie informácií týkajúci sa zákonnosti postupov - ak u zamestnávateľa, ktorým je spoločnosť s ručením obmedzeným, nepôsobí žiaden zástupca zamestnancov, pretože zamestnanci neprejavili záujem o zriadenie tohto inštitútu, v nasledujúcich prípadoch:
Je vydanie interných firemných predpisov na zaistenie ochrany a bezpečnosti zdravia pri práci, ktorého podmienkou je podľa § 39 ods. 2 Zákonníka práce "dohoda so zástupcami zamestnancov", právoplatné aj bez dohody so zástupcami zamestnancov, pričom ak nie, je možné nahradiť túto dohodu so zástupcami zamestnancov a ak áno, ako?
Je možné nahradiť splnenie povinnosti zamestnávateľa podľa § 47 ods. 4 Zákonníka práce (povinnosť predkladať zástupcom zamestnancov správy o dohodnutých nových pracovných pomeroch v lehotách, ktoré so zástupcami zamestnancov dohodol) predkladaním správ všetkým zamestnancom, ako aj či treba tieto lehoty dohodnúť s každým zo zamestnancov?
Je možné a zákonné nahradiť splnenie povinnosti zamestnávateľa vopred prerokovať výpoveď alebo okamžité splnenie pracovného pomeru so zástupcami zamestnancov (inak je neplatná - § 74 Zákonníka práce) a ak áno, postačuje prerokovanie s dotknutým zamestnancom, ktorého sa výpoveď či okamžité skončenie pracovného pomeru týka?
zo dňa 16. marca 2011
1. Ak u zamestnávateľa nepôsobia zástupcovia zamestnancov, v zmysle § 39 ods. 2 Zákonníka práce môže zamestnávateľ vydať pravidlá o bezpečnosti a ochrane zdravia pri práci aj bez dohody so zástupcami zamestnancov.
2. Ak u zamestnávateľa nepôsobia zástupcovia zamestnancov, podľa § 47 Zákonníka práce zamestnávateľ nie je povinný predkladať všetkým zamestnancom správy o dohodnutých nových pracovných pomeroch.
3. Prerokovanie výpovede alebo okamžitého skončenia pracovného pomeru zo strany zamestnávateľa je hmotnoprávnou podmienkou platnosti výpovede a okamžitého skončenia pracovného pomeru zo strany zamestnávateľa. V prípade, že zamestnanci nevyužijú svoju koaličnú slobodu a nezaložia odborovú organizáciu ani si nezvolia zamestnaneckú radu, resp. zamestnaneckého dôverníka, zamestnávateľ je oprávnený dať zamestnancovi výpoveď alebo okamžite s ním skončiť pracovný pomer aj bez predchádzajúceho prerokovania so zástupcami zamestnancov. V tejto súvislosti poukazujeme na rozhodnutie Najvyššieho súdu SR č. 45/1972 - "ak sa u zamestnávateľa neustanovila odborová organizácia, účasť odborovej organizácie pri skončení pracovného pomeru neprichádza do úvahy".
Zákonník práce taxatívne určuje, kedy je zamestnávateľ povinný informovať dotknutých zamestnancov za predpokladu, že u zamestnávateľa nepôsobia zástupcovia zamestnancov - napr. § 29 ods. 1, *) § 73 ods. 2 **) a pod. Na druhej strane taktiež taxatívne určuje, kedy zamestnávateľ nemôže nahradiť dohodu so zástupcami zamestnancov len rozhodnutím zamestnávateľa - napr. § 142 ods. 4 ***) a pod.
Mgr. Andrea Devánová, v. r.
generálna riaditeľka Kancelárie
ministra práce, sociálnych vecí a rodiny SR
*)§ 29 Zákonníka práce
**) § 73 ods. 2 Zákonníka práce
***) § 142 ods. 4 Zákonníka práce
Publikované dňa: 16. marec 2011